ઇડરના ભોઇવાડામાં થયેલ જૂથ અથડામણ મામલે ઇડર પોલીસ સ્ટેશનના સૂત્રો દ્વારા પ્રાપ્ત વિગત અનુસાર મંગળવારે રાત્રે સાડા દસેક વાગ્યાના સુમારે ભોઇવાડાના વેરાઇ માતાના મંદિર પાસે ટ્રસ્ટના મામલે બે જૂથો વચ્ચે ઝઘડો થતા જૂથ અથડામણ સર્જાઇ હતી. જેમાં બંને જૂથોના ટોળાઓ દ્વારા સામસામો પથ્થરમારો થતા નાસભાગ મચી ગઇ હતી, જયારે ઘટનાની જાણ ઇડર પોલીસ સ્ટેશનમાં થતા ઇડર પોલીસ ઘટના સ્થળે ધસી ગઇ હતી તે દરમિયાન કેટલાક લોકોએ પોલીસના વાહન પર પણ પથ્થરમારો કરતા કેટલાક વાહનોના કાચ તૂટી ગયા હતા, જયારે જૂથ અથડામણ દરમિયાન ઇડરના પી.એસ.આઇ. એ.વી.દેસાઇ પોલીસકર્મીઓ સાથે ટોળાને વિખેરવા જતા ટોળા પૈકીના કેટલાક લોકોએ પોલીસકર્મી પર પણ હુમલો કરી માર મારતા પોલીસકર્મીને પણ ઇજાઓ પહોંચતા સારવાર માટે ખસેડવાની ફરજ પડી હતી, જયારે ઘટનાની ગંભીરતાને જાણી સ્થળ પર વધુ પોલીસ બંદોબસ્ત મોકલી મામલાને અંકુશમાં લેવાનો પ્રયાસ કરાયો હતો.